La Llei 3/2007, de 4 de juliol, de l'obra pública, té com a principis generals, entre d'altres, els d'idoneïtat de l'obra als fins públics que ha de servir, d'adequació de les opcions escollides a les característiques de l'indret i d'idoneïtat dels mètodes constructius; de qualitat dels projectes, els materials i l'obra; de seguretat de les persones; de sostenibilitat i protecció del medi ambient, amb una especial consideració dels efectes de l'obra en el medi i de les necessitats futures de manteniment de l'equipament o la infraestructura, i d'eficàcia en l'execució de l'obra.
D'acord amb aquests principis, la mateixa llei ha previst un tractament específic per a les obres de túnels en zona urbana i les obres de túnels i, en general, grans obres que ho requereixin a causa de la seva especial complexitat o dificultat tècnica.
Aquest tractament específic es reflecteix en l'establiment d'una supervisió contínua durant la redacció del document tècnic que serveixi de base per a l'execució de les obres i un tràmit d'auditoria tècnica, que s'ha de fer abans del tràmit de supervisió i ha de ser encarregada pel promotor de l'obra.
Així mateix, s'ha de destacar la constitució d'un òrgan de caràcter col·legiat que ha de coadjuvar en la projecció i l'execució, d'aquest tipus d'obres, com és el Consell Assessor de Túnels i d'Altres Obres Singulars.
En concret, l'article 52 de la mateixa Llei 3/2007 estableix el mandat, adreçat al departament competent en matèria d'obres públiques, de constituir el Consell Assessor de Túnels i d'Altres Obres Públiques, alhora que en determina les funcions i estableix les línies fonamentals de la seva organització.
Cal, per tant, donar compliment a aquest mandat i, alhora, desplegar les previsions del precepte esmentat, tot determinant el règim jurídic i de funcionament al qual s'ha d'ajustar aquest consell assessor.
Per això, i de conformitat amb la Llei 13/1989, de 14 de desembre, d'organització, procediment i règim jurídic de l' Administració de la Generalitat de Catalunya,
Es constitueix el Consell Assessor de Túnels i d'Altres Obres Singulars com a òrgan consultiu adscrit al Departament de Política Territorial i Obres Públiques.
El Consell Assessor de Túnels i d'Altres Obres Singulars es relaciona amb el Departament de Política Territorial i Obres Públiques mitjançant la Secretaria per a la Mobilitat que és l'òrgan que ha de vetllar pel bon funcionament d'aquest Consell i amb aquesta finalitat pot adoptar les mesures que consideri oportunes.
Les funcions del Consell Assessor de Túnels i d'Altres Obres Singulars són les que estableix l'article 52.1 de la Llei 3/2007, de 4 de juliol, de l'obra pública, les quals es reprodueixen a continuació:
a) Redactar una instrucció tècnica, que ha de ser aprovada pel departament competent en matèria d'obres públiques, la qual ha d'establir els criteris metodològics, els estudis geològics i geotècnics i la resta de requisits que s'han d'observar per projectar i dur a terme les diverses obres de túnels.
b) Adoptar una resolució sobre la disconformitat que pugui plantejar el projectista o la projectista respecte a les observacions, les deficiències, les mancances o els errors que es formulin en l'auditoria tècnica.
c) Fer l'avaluació de la qualitat de l'obra, d'acord amb l'article 46.2, pel que fa a les obres de túnels i altres obres singulars, o participar-hi.
d) Proposar mesures per millorar la seguretat i la idoneïtat de les obres a què fa referència l'article 21.1.
e) Donar suport als departaments, els organismes, les entitats i les empreses públiques de la Generalitat, que executin les obres a què fa referència l'article 21.1.
f) La resta de funcions que li siguin encomanades pel departament competent en matèria d'obres públiques.
3.1 L'àmbit d'actuació del Consell Assessor de Túnels i d'Altres Obres Singulars ve referit a les obres esmentades en l'article 21.1 de la Llei 3/2007 que siguin de competència de la Generalitat de Catalunya.
3.2 Si aquestes obres són competència de les entitats locals, l'actuació del Consell Assessor de Túnels i d'Altres Obres Singulars és condicionada a la sol·licitud prèvia de l'entitat local corresponent.
El Consell Assessor de Túnels i d'Altres Obres Singulars es compon de nou membres, tots ells designats pel conseller o consellera de Política Territorial i Obres Públiques entre persones expertes en la matèria provinents dels àmbits universitari i professional.
Amb l'objecte d'assolir la paritat de gènere, el Consell Assessor ha de tendir, sempre que sigui possible, a assolir una participació mínima del cinquanta per cent de dones.
Actua com a secretari/ària del Consell Assessor un dels seus membres, designat pel conseller o consellera de Política Territorial i Obres Públiques.
Els membres del Consell Assessor de Túnels i d'Altres Obres Singulars tenen dret a percebre dietes per l'assistència a les reunions.
El Consell Assessor de Túnels i d'Altres Obres Singulars es regeix per la normativa sobre òrgans col·legiats aplicable a l'Administració de la Generalitat de Catalunya.
Això no obstant, pot establir un reglament de règim intern que ha de contenir les normes relatives al seu funcionament i adopció d'acords.
Barcelona, 4 de desembre de 2007
Conseller de Política Territorial